Viorica Dăncilă, discurs ”din turul doi”: Vom depune moțiune de cenzură în februarie împotriva Guvernului Orban/ Sper ca Iohannis să accepte dezbaterea cu mine

Viorica Dăncilă a declarat, duminică seară, că PSD s-a mobilizat și că va depune o moțiune de cenzură în luna februarie împotriva Guvernului Orban. Fostul premier a spus că nu a început negocierile cu partidele politice, dar i-a lansat deja invitația la dezbatere președintelui Iohannis, pentru turul doi:

Cum este rezultatul?

Cred că sunt în turul doi, este foarte greu de recuperat 6 procente astfel încât să nu intru în turul 2. Faptul că am intrat în turul doi arată o mobilizare a PSD și acest lucru este foarte bun. Pentru a obține rezultatul dorit, trebuie să avem o altă abordare în turul 2. Noi nu ne batem cu PNL, noi vrem să aducem lângă noi toți românii care vor o Românie unită. Candidatul Iohannis luptă doar cu PSD, nu a înțeles că un președinte este președintele tuturor. Dânsul vrea să dispară acest partid. Pe români îi interesează un președinte în deciziile căruia să se regăsească tot mai mulți români.

Pe ce alte alianțe vă bazați dacă intrați în turul 2? Ați declanșat o acțiune de negociere cu alte partide?

Nu, abia aflăm rezultatul, dar cred că este important să vorbim cu alte partide. Toți membrii de partid nu vor urma neapărat ceea ce le spune liderul și își vor face o imagine completă în timpul celor 2 săptămâni sau la o confruntare care va fi necesară înainte de turul 2 (…) Am spus că vom depune o moțiune de cenzură probabil în februarie și acest lucru este necesar din cauza măsurilor de austeritate ale Guvernului Orban. Nu vom fi niciodată de acord cu eliminarea programului tomate și ale voucherelor și nici cu tăierile de salarii și pensii.

Viorica Dăncilă l-a provocat deja pe Klaus Iohannis într-o dezbatere pentru turul doi:

”Vom merge în campanie, vom vorbi cu oamenii, cu liderii politici. Sper că candidatul Iohannis va accepta o dezbatere, domnul Iohannis să ne vorbească despre ceea ce a făcut în cei cinci ani ca președinte și eu ce am făcut într-un an și nouă luni ca premier. Sper ca domnul Iohannis să accepte”.

sursa foto: Inquam Photos/ Octav Ganea